ประชาชนพบความไม่เหมาะสมด้านพระพุทธศาสนา แจ้งข้อมูลผ่าน 0-2441-6400 กด 2 ตลอด 24 ชั่วโมง
สำนักงานพระพุทธศาสนาแห่งชาติ เปิดศูนย์ฮอตไลน์และแอปพลิเคชัน แจ้งภัยพระพุทธศาสนา เป็นช่องทางรับเรื่องร้องเรียนจากประชาชนหากพบความไม่เหมาะสมด้านพระพุทธศาสนา

นายสิปป์บวร แก้วงาม ผู้อำนวยการสำนักเลขาธิการมหาเถรสมาคม รองโฆษกสำนักงานพระพุทธศาสนาแห่งชาติ เปิดเผยว่า ส่วนคุ้มครองพระพุทธศาสนาได้เปิดศูนย์ฮอตไลน์แจ้งภัยทางพระพุทธศาสนาเพื่อเป็นช่องทางให้ประชาชนและภาคส่วนต่างๆ แจ้งเรื่องร้องเรียนหากพบกรณีการสร้างความเสื่อมเสียและเป็นภัยกับพระพุทธศาสนา รวมถึงพระสงฆ์ที่มีความประพฤติไม่เหมาะสม คนปลอมบวช ทั้งนี้ หลังจากรับเรื่องร้องเรียนแล้วจะเร่งดำเนินการแต่ละกรณีภายในเวลา 3 วัน  ทั้งนี้ประชาชนสามารถแจ้งข้อมูลผ่านทางหมายเลขโทรศัพท์ 0-2441-6400 กด 2 ตลอด 24 ชั่วโมง อีกทั้งยังเปิดให้ประชาชนดาวน์โหลดผ่านแอปพลิเคชัน แจ้งภัยพระพุทธศาสนาทั้งระบบปฏิบัติการ iOS และระบบปฏิบัติการ Android โดยแอปพลิเคชันดังกล่าวสามารถแจ้งภัยพระพุทธศาสนา จะมีทั้งในส่วนให้ร้องเรียน และแจ้งภัยทางพระพุทธศาสนา การติดตามสถานะของเรื่องที่ร้องเรียนว่าไปถึงขั้นตอนใดแล้วและจะมีข่าวประชาสัมพันธ์ของสำนักงานพระพุทธศาสนาแห่งชาติให้ติดตามด้วย